הוועדה לקידום מעמד האישה ולשוויון מגדרי, כנסת 20, פרוטוקול מספר 237, 2018-05-01 10:00

עאידה תומא סלימאן: בוקר טוב לכולם.

עאידה תומא סלימאן: אני פותחת את הישיבה של הוועדה לקידום מעמד האישה ולשוויון מגדרי.

עאידה תומא סלימאן: היום ה-1 במאי 2018 ולמרות שזה לא קשור לדיון, זה היום הבינלאומי למאבק לזכויות העובדים.

עאידה תומא סלימאן: אני מברכת את כל העובדים והעובדות.

עאידה תומא סלימאן: ה-1 במאי אמור להיות יום חגיגי אבל לצערי הרב כל עוד העובדים לא קיבלו את הזכויות שלהם ועדיין יש עושק ובעיני לפחות יש מנגנון קפיטליסטי שלוקח להם את המאמצים שלהם ולא מפצה אותם על ההשקעה שלהם כמו שצריך, עדיין לא נחגוג.

עאידה תומא סלימאן: אני מקווה שנגיע יום אחד למצב בו נחגוג עם כלל העובדים והעובדות לא רק במדינת ישראל אלא בעולם כולו.

עאידה תומא סלימאן: היום אנחנו אמורים ואמורות לדון בתקנות למניעת הטרדה מינית (חובות מעסיק) (תיקון), התשע"ו-2016 שנשלחו לוועדה לפי סעיף 7ד(2) לחוק למניעת הטרדה מינית.

עאידה תומא סלימאן: אנחנו אמורות בוועדה לאשר את התיקונים ואת השינויים שמכניסים לתקנות הקיימות בחוק הזה.

עאידה תומא סלימאן: אני מברכת את משרד המשפטים על הכנסת התיקונים.

עאידה תומא סלימאן: אנחנו חיכינו להן.

עאידה תומא סלימאן: אני זוכרת, מאז נכנסתי לתפקיד יושבת ראש, כמעט לפני שלוש שנים, כמעט בכל דיון שהתקיים בנושא הטרדות מיניות – והיו הרבה דיונים כאלה – שאלנו מתי יהיו מוכנות התקנות החדשות, מתי יוכנסו התיקונים, וידענו שזה בעבודה.

עאידה תומא סלימאן: האמת, כאשר קיבלתי אתמול את התקנות החדשות וראיתי את השינויים שהוכנסו- ואני לא מזלזלת בהם בשום פנים ואופן – קצת הופתעתי.

עאידה תומא סלימאן: חשבתי שיהיו הרבה יותר תיקונים, אם חיכינו כלל כך הרבה זמן.

עאידה תומא סלימאן: אני חושבת שנפתח את הדיון בכך שניתן לעורך דין דן אורן ממשרד המשפטים להציג לנו את התקנות החדשות ובעיקר דגש על השינויים שהכנסתם בתקנות כדי שנוכל אחר כך לקיים את הדיון ולאשר אותן או לבקש עוד שינויים.

דן אורן: אני ראש אשכול חברתי, ייעוץ וחקיקה, משרד המשפטים.

דן אורן: אני התחברתי לדברי יושבת הראש בקשר ליום זכויות העובדים כיוון שמאז אני במשרד המשפטים, ואני כמעט סוגר 25 שנים בייעוץ וחקיקה בתחומים חברתיים-משפטיים, אני עוסק בתחום דיני עבודה וגם לתחום הזה של החוק למניעת הטרדה מינית והתקנות, באתי מתוך התחום של זכויות עובדים.

דן אורן: מן המפורסמות, בוודאי ידוע לחברות וחברי הוועדה הזאת, שהתופעה של הטרדה מינית היא לא רק במקומות עבודה אבל חלק גדול מהתופעות בישראל ובעולם הם במקומות עבודה.

דן אורן: לכן המחוקק התייחס התייחסות מיוחדת גם בחוק למניעת הטרדה מינית, גם בתיקון שהוא עשה בחוק שוויון הזדמנויות בעבודה וגם בהוראות לגבי התקנות לעניין חובות מעסיקים והתקנון לדוגמה התייחס במיוחד למקומות עבודה.

דן אורן: לדעתי, כאיש דיני עבודה וכמי שאמון על זכויות עובדים, יש קשר מאוד הדוק בין תחום של זכויות עובדים בכללותו והנושא הספציפי בו אנחנו דנים.

דן אורן: אני אישית זכיתי לקחת חלק פעיל גם בחוק למניעת הטרדה מינית וגם בניסוח וגיבוש התכנים של התקנות והתקנון לדוגמה שמופיע בתוספת לתקנות.

דן אורן: כמעט 20 שנים מאז עבר החוק למניעת הטרדה מינית ובדיוק בימים אלה, לפני 20 שנים, שקדנו על גיבוש התקנות והתקנון לדוגמה שאושרו בוועדה הזו.

עאידה תומא סלימאן: אני כנראה לא הבנתי עד כמה אנחנו בישיבה חגיגית.

עאידה תומא סלימאן: זאת פעם ראשונה, אחרי 20 שנים, שמתקנים את התקנות.

דן אורן: לא בדיוק.

דן אורן: היה תיקון לגבי מוסדות להשכלה גבוהה, לא בקדנציה הזאת אלא בקודמת.

דן אורן: יחסית זה התיקון השני וזה נובע מכמה פניות אלינו, בעיקר מלשכת עורכי הדין.

דן אורן: בתיקון הזה שאנחנו מביאים – אני לא רוצה עכשיו להיכנס לטיעונים – מבחינת לוחות זמנים, אני רואה שהתיקונים שהבאנו, מבחינתנו הם היו מוכנים ב-2016, הם טעונים הסכמת שר העבודה והרווחה, ועל שולחן הוועדה הם מונחים כשנה.

דן אורן: הסכמת שר העבודה ניתנה במאי 2017.

עאידה תומא סלימאן: בסדר.

עאידה תומא סלימאן: בוא ניכנס לתוכן.

דן אורן: כן.

דן אורן: ניכנס לתוכן.

דן אורן: אמרנו שהתקנות תוקנו רק פעם אחת אבל החוק למניעת הטרדה מינית, בעקבות יוזמות של חברות וחברי כנסת, תוקן כמה פעמים.

עאידה תומא סלימאן: נכון.

דן אורן: לכן היה צורך לתקן את התקנון לדוגמה.

דן אורן: בסך הכול חלק גדול מהתקנון לדוגמה הוא להנגיש את החוק למעסיקים ועובדות ועובדים, וגם בתחום ההשכלה הגבוהה לסטודנטים ולמרצים.

דן אורן: אם החוק תוקן, צריך לתקן את ההתייחסות לחוק.

דן אורן: ההתייחסות לתיקונים לחוק למניעת הטרדה מינית היא לגבי שני סוגים של תיקונים.

דן אורן: קודם כל, מבחינת ההגדרה של מהי הטרדה מינית.

דן אורן: לפני זמן מה היה תיקון שהכניס את כל הנושא הזה של פרסום של צילומים וזה מופיע כאן כיוון שהתקנון לדוגמה מציג את ההגדרות של מהי הטרדה מינית והוא מוסיף את ההגדרה החדשה הזו.

עאידה תומא סלימאן: ההגדרה לגבי פרסום סרטונים או תמונות שפוגעים.

דן אורן: כן.

דן אורן: פרסום תצלום, סרט או הקלטה של אדם המתמקד במיניותו בנסיבות בהן הפרסום עלול להשפיל את האדם ולבזותו ולא ניתנה הסכמתו לפרסום.

עאידה תומא סלימאן: זה חלק מהתוספות שהוספתם.

עאידה תומא סלימאן: התיקונים שהכנסתם.

דן אורן: זה תיקון אחד.

דן אורן: התיקונים המהותיים שאנחנו מביאים כאן הם תיקונים בעקבות התיקונים לחוק.

עאידה תומא סלימאן: יש עוד דוגמה לתיקון בחוק שתרצה להתייחס אליו?

דן אורן: כן.

דן אורן: הסוג השני של תיקונים לחוק, הרי בחוק למניעת הטרדה מינית, אחת ההגדרות של הטרדה מינית היא התייחסויות חוזרות המתמקדות במינו או במיניותו של האדם.

דן אורן: כעיקרון, וזו הייתה עמדה עקרונית של המחוקק בזמנו וזאת עדיין קביעה של המחוקק, כאשר המחוקק מדבר על התייחסויות חוזרות התמקדות במינו ובמיניותו של האדם, בעיקרון מי שההתייחסות מופנית אליו/אליה, צריכה להראות שהיא לא מעוניינת בהתייחסות הזאת.

דן אורן: זה הכלל אבל כיוון שיש הרבה מצבים בהם לא ניתן לצפות דבר כזה, בגלל יחסי מרות, תלות ויחסי כוח שהם ממש לא שווים בעליל, המחוקק – עוד עת חוקק את החוק – מנה כמה מצבים בהם לא צריך להראות איזשהו סוג של התנגדות כדי שזה יהווה הטרדה מינית והמחוקק הוסיף כמה וכמה מצבים כמו אדם שמצוי במסגרת של הדרכה או ייעוץ של כהן דת או מי שמתחזה להיות כהן דת, או של אדם הידוע או מציג את עצמו כבעל סגולות רוחניות מיוחדות.

דן אורן: זה מצב אחד שלא צריך להביע שלא מעוניינים.

דן אורן: מצב נוסף הוא משתקם, אדם עם מוגבלות שנמצא באיזושהי מסגרת של עבודה בשוק החופשי עם ליווי, כיוון שהוא צריך ליווי שזה לפי חוק מיוחד.

דן אורן: מצב שלישי הוא אדם שמועסק במפעל מוגן, גם אדם עם מוגבלות שמועסק במסגרת נפרדת.

דן אורן: יש כמה מצבים כתמונת ראי למצבים שהמחוקק הוסיף במהלך השנים.

דן אורן: התיקונים שאנחנו מציעים – אני חוזר ומסכם – הם בעקבות תיקונים לחוק והם משני סוגים: או הגדרה או אותם מצבים שלא צריך להראות שלא מעוניינים.

דן אורן: בנוסף יש לנו גם תיקונים לשוניים משני סוגים.

דן אורן: תיקון אחד הוא בעקבות תיקון שהכנסת עשתה.

עאידה תומא סלימאן: ממעביד למעסיק.

דן אורן: כן.

דן אורן: זה מתקשר לזכויות עובדים.

עאידה תומא סלימאן: אלה סוג השינויים הקוסמטיים שלא התייחסתי אליהם.

עאידה תומא סלימאן: אני רוצה שינוי מהותי יותר מאשר מעביד ומעסיק.

דן אורן: כן.

דן אורן: פה ושם אנחנו גם שינינו את המלל.

עאידה תומא סלימאן: זה לא משנה את תוכן.

דן אורן: לא.

דן אורן: התיקונים המהותיים הם כדי לשקף את התיקונים בחוק עצמו.

עאידה תומא סלימאן: תודה רבה.

עאידה תומא סלימאן: אני מבינה שהשינויים היו בעיקר שני הדברים שאמרת, שינויים לשוניים ושינויים של מה שנקרא עדכון התקנות במה שמתאים לשינויים שקרו בחוק עצמו.

דן אורן: כן.

עאידה תומא סלימאן: אלה שני השינויים.

עאידה תומא סלימאן: אנחנו נצטרך באיזשהו שלב להקריא את השינויים כדי שנוכל לאשר אותם אבל אני הייתי רוצה קודם לשמוע אם קיימת התייחסות של הנוכחים והנוכחות לשינויים שהוכנסו.

עאידה תומא סלימאן: עורכת הדין הילה קפלן רענן ממשרד העבודה, הרווחה והשירותים החברתיים.

עאידה תומא סלימאן: השר כבר חתם על השינויים.

עאידה תומא סלימאן: בבקשה.

הילה קפלן רענן: כן.

הילה קפלן רענן: השר חתם.

עאידה תומא סלימאן: יש לך מה להוסיף?

עאידה תומא סלימאן: יש לך מה לעדכן?

הילה קפלן רענן: לא.

עאידה תומא סלימאן: עורכת הדין שיר-אל נקדימון משדולת הנשים.

שיר-אל נקדימון: שלום.

שיר-אל נקדימון: תודה רבה.

שיר-אל נקדימון: אני רוצה לברך את הוועדה ואת משרד המשפטים שהביא את התיקונים הנדרשים.

שיר-אל נקדימון: אני חושבת שאחד התיקונים שהיו מאוד נדרשים הוא הארכת תקופת ההתיישנות שלדעתי זה תוקן, אם אני לא טועה, ב-2012.

שיר-אל נקדימון: תקופת ההתיישנות הוארכה בחוק משלוש שנים לשבע שנים.

שיר-אל נקדימון: הרבה פעמים אחראיות היו פונות אלי ושואלות אם אחרי שלוש שנים הן לא צריכות לעשות בירור.

שיר-אל נקדימון: כמובן שהן צריכות לעשות בירור גם אחרי שבע שנים, כך שזה היה מאוד נדרש.

שיר-אל נקדימון: אין לנו כרגע ובשלב זה הערות.

שיר-אל נקדימון: אני מבינה שהעבודה כבר בוצעה ונעשתה.

עאידה תומא סלימאן: אבל אנחנו יכולות גם להעיר.

עאידה תומא סלימאן: אנחנו צריכות לאשר.

עאידה תומא סלימאן: הוועדה צריכה לאשר את השינויים.

עאידה תומא סלימאן: אם יש לנו הערות או דרישות לשינויים נוספים שנראה לנכון לבקש אותם, יש לנו את הסמכות לעשות זאת.

שיר-אל נקדימון: הדבר היחיד שבעיני הוא מאוד חשוב, למרות שהוא לא מתייחס ישירות לתיקון בתקנון, כלומר בתוספת, זה בעצם הרחבת סעיף 9 לתקנות שהיום חל רק על מוסדות להשכלה גבוהה וכוחות הביטחון.

שיר-אל נקדימון: אני חושבת שיש כמה נקודות שמאוד חשוב שיחול על כלל המעסיקים כגון הדרכות כחובה אחת לשנה גם במקומות עבודה, החובה להעביר לכל עובד את החוק והתקנות והדבר השלישי שכן קבוע בסעיף 9 אבל לא חל על כלל המעסיקים – שבמקום עבודה של 2,000 עובדים ומעלה ימנו שתי אחראיות על החוק וכמובן שהאחראית תהיה חייבת לעבור הכשרה כי אנחנו באמת מבינים עד כמה התפקיד של אחראית במקום עבודה הוא מורכב ויש חשיבות מאוד גדולה להכשרות שעוברות אחראיות.

שיר-אל נקדימון: אני יכולה לומר, גם כמי שפעילה בשדולה וגם כעורכת דין שמלווה אחראיות, שמגיעות אלי הרבה מאוד שאלות שמראות לפעמים על חוסר הבנה של הדברים, של התפקיד או שאלות כי הן באמת מאוד רוצות למלא את התפקיד שלהן על הצד הטוב ביותר.

עאידה תומא סלימאן: אני חייבת להזכיר לכן שבשבוע הבא אנחנו מקיימות פגישת עבודה בנושא של הממונות על כל המשתמע כי עלו כמה פעמים הסוגיות של תפקוד הממונות על הטרדה מינית, הבעיות בסמכויות, הקשר עם האחראים במקום העבודה וכל ההדרכות, ההכשרות והליווי של הממונות.

עאידה תומא סלימאן: היו כמה וכמה הצעות ולכן החלטתי לקיים פגישת עבודה בה נרצה ללבן את הסוגיות האלה ולצאת עם הצעות קונקרטיות.

עאידה תומא סלימאן: גם בנושא הרחבת הסעיף, אני פניתי לשרת המשפטים כמה פעמים גם בנושא שעלה בדיון שהיה על עובדי מערכת הבריאות וכל מי שבעצם נותן שירות, להרחיב את זה כך שחול עליו.

עאידה תומא סלימאן: גם בדיור ציבורי ובכל מיני מוסדות אחרים.

שיר-אל נקדימון: מאוד חשוב.

עאידה תומא סלימאן: אני חושבת שזה נושא שמשרד המשפטים יצטרך ללבן ולראות איך בדיוק עושים זאת.

דן אורן: אם אני לא טועה, יש גם הצעת חוק.

עאידה תומא סלימאן: יש הצעות חוק שלי שהעליתי כבר במליאה אבל ועדת השרים עדיין לא החליטה בעניינה.

עאידה תומא סלימאן: אני מאוד מקווה שוועדת השרים תראה לנכון לתמוך בהצעת החוק שתבוא בשבוע הבא.

עאידה תומא סלימאן: מצד שני, אני חושבת שעדיף לנו להמשיך וללחוץ לכיוון הזה כדי שילבנו את הנושא.

שיר-אל נקדימון: בטח.

שיר-אל נקדימון: אני מסכימה.

שיר-אל נקדימון: תודה רבה.

עאידה תומא סלימאן: תודה לך.

עאידה תומא סלימאן: אני מבקשת מכל מי שרוצה לדבר, להירשם אצל מנהלת הוועדה.

מוריה ברבי: התאחדות התעשיינים.

מוריה ברבי: אני אשמח ברשותך להתייחס להערה בדברר תפקוד הממונות והאחראיות.

מוריה ברבי: מטעם המעסיקים אנחנו כמובן מברכים ומצטרפים לברכות בכל מה שנוגע למניעת הטרדות מיניות שמבחינתנו זה דבר מבורך.

מוריה ברבי: סביבת עבודה בטוחה, זה בסופו של דבר אינטרס גם של העובדים וגם של המעסיקים.

מוריה ברבי: כאמור, זה דבר רצוי.

מוריה ברבי: באותה הזדמנות של תיקון התקנון, אותה סוגיה של תפקוד הממונות היא סוגיה חשובה שהיא לא מוזכרת בכל התקנון ובחקיקה הרלוונטית לגבי הסוגיה איך על האחראית ועל המעסיק להתמודד עם טיפול בתלונה.

מוריה ברבי: כיום למעשה מה שמוסדר זאת החובה של הממונה לפתוח בחקירה כאשר מוגשת תלונה על די מתלוננת או מתלונן אבל יש חלל שמותיר את האחראית אובדת עצות לגבי אופן הטיפול, לגבי רוחב היריעה, כי בסופו של דבר האחראית צריכה לתפקד כחוקרת וגם כממליצה.

עאידה תומא סלימאן: כשאת אומרת אחראית, את מתכוונת לממונה.

מוריה ברבי: הממונה על הטרדות מיניות.

מוריה ברבי: כן.

מוריה ברבי: לדעתנו בשל החלל הזה ובשל הסוגיות המורכבות והרגישות שהממונה נדרשת אליהן, יש צורך בקביעה בחקיקה – בין אם בתקנון ובין אם בחקיקה – של הנחיות ברורות וקונקרטיות ולמעשה הבהרות כיצד עליה לנהל את החקירה ולהגיש את המלצותיה בכל מיני סוגיות שלא באות לידי ביטוי בחקיקה הקיימת.

עאידה תומא סלימאן: אני מודה לך העלאת הסוגיה הזו אבל זה חלק מהסוגיות שעלו בכל מיני דיונים שקיימנו בנושא הטרדות מיניות ולכן ביום שלישי הבא אני מזמינה אתכן להגיע לפגישת העבודה ולהציף את הסוגיות האלה.

עאידה תומא סלימאן: הפגישה תתמקד בנושא תפקיד הממונות ואיך אפשר לחזק את התפקיד הזה.

עאידה תומא סלימאן: תגיעו עם הצעות.

מוריה ברבי: מטעם המעסיקים, בהחלט נשמח להצטרף ולהציף בעיות כיוון שגם מעסיקים וגם אחראיות רבות פונות אלינו בשאלות כיוון שהן לא משפטניות.

מוריה ברבי: אז נוכל באמת להציף כל מיני בעיות בהן הן נתקלות בשטח מהצד שלנו ומהזווית שלנו.

עאידה תומא סלימאן: תודה רבה.

עאידה תומא סלימאן: גברת ביאטריס רוזן כץ, יועצת ראש העיר חיפה.

ביאטריס רוזן כץ: שלום ובוקר טוב לכולם.

ביאטריס רוזן כץ: אני כן רציתי לנצל את ההזדמנות הזאת ולשתף בשינויים שאנחנו מנסות להוביל בעירייה כדי להתמודד עם הנושא של הטרדה מינית.

ביאטריס רוזן כץ: אכן ברוח של מה שדיברתם קודם, אנחנו העלינו את המספר, מממונה אחת לשש ממונות בעירייה וגם דאגנו לכיוון – שיהיה גם גבר, שתהיה עובדת ערבייה, שתהיה עובדת דוברת רוסית.

ביאטריס רוזן כץ: כרגע אנחנו מחפשות את הממונה השביעית שחשוב לנו שתהיה דוברת אמהרית.

ביאטריס רוזן כץ: ברוח הדברים שלך, כתבנו תקנון לטיפול ופנייה שמגיעה לממונה ויש לנו פורום של ממונות יחד עם היועצות המשפטיות של העירייה שמטפלות בכוח אדם.

ביאטריס רוזן כץ: עדיין הנושא של הסברה – ודיברתם על נושא הכשרות – הוא נושא מאוד מאוד קשה.

ביאטריס רוזן כץ: אנחנו רוכשות את ההכשרות לבד.

עאידה תומא סלימאן: למה אתן עושות ספוילר לדיון של השבוע הבא?

ביאטריס רוזן כץ: לא ידעתי שיהיה דיון בשבוע הבא.

עאידה תומא סלימאן: אני חושבת שכל מה שאתן מעלות הוא חשוב.

עאידה תומא סלימאן: חבל לנו לא לדון לעומק בסוגיות האלה אם הן יועלו עכשיו ולא יובאו לדיון ביום שלישי.

עאידה תומא סלימאן: אתן מוזמנות להגיע ביום שלישי הבא.

עאידה תומא סלימאן: גברת אורית סוליציאנו, מנכ"לית איגוד מרכזי הסיוע.

אורית סוליציאנו: תודה רבה.

אורית סוליציאנו: אני חושבת שאחרי הדיון בשבוע הבא, חלק מהדברים שיעלו יהיו מאוד רלוונטיים לדיון הזה ואולי יהיה אפשר להציע עוד הצעות.

אורית סוליציאנו: אני חייבת לדבר כי יושבת לידי נציגת התאחדות התעשיינים ואני רוצה להעלות את זה לדיון כאן וגם בשבוע הבא.

אורית סוליציאנו: איגוד מרכזי הסיוע, במימון ממשלתי, הוציאה קוד וולנטרי למניעת הטרדה מינית שעוד מעט יוצא גם בעיריית באר שבע ובעיריית רעננה.

אורית סוליציאנו: הוא באמת נותן מענה להרבה מאוד פערים שקיימים בין החוק לבין הייצוג שלו במציאות כמו השאלה הפשוטה של מה זאת הכשרת ממונה, איך ממנים ממונה וכולי.

אורית סוליציאנו: אני לא אכנס כרגע לכך.

אורית סוליציאנו: אבל מי המתנגד המרכזי לקוד?

עאידה תומא סלימאן: בדיוק לחשתי את זה למנהלת הוועדה.

אורית סוליציאנו: זה מאוד צורם.

אורית סוליציאנו: אי אפשר להמשיך רק בדיבורים האלה, במיוחד שאנחנו בעידן של המיתוס, שהכול קורס לכל עבר.

אורית סוליציאנו: רק בשבוע שעבר יש לנו את ראש עיריית דימונה.

אורית סוליציאנו: זה קורה בכל המקומות.

אורית סוליציאנו: אז גברתי מהתאחדות התעשיינים, אי אפשר מצד אחד לברך ומצד שני פשוט לשים רגל לדבר הזה.

אורית סוליציאנו: מכון התקנים, שם היינו אתמול בפגישה, אמר שהם רוצים להפוך את הקוד הזה לתקן וולנטרי, שזה כלי ניהולי ממדרגה ראשונה לכל ממונה שיהיה לה כלי עבודה מאוד פשוט אבל הם מתנגדים.

אורית סוליציאנו: אני לא מבינה איך זה הולך ביחד.

מוריה ברבי: גברתי, אני אתייחס בקצרה.

מוריה ברבי: לעניין הדיונים במכון התקנים, אני חושבת שעיקר הטענות הן לגבי האכסניה שזה יהיה במכון התקנים.

מוריה ברבי: מעבר לזה, זה דיון שנראה לי פחות קשור כאן.

עאידה תומא סלימאן: בואו נגיד שאין שום דבר שאפשר להגיד עליו פחות קשור כאשר מדובר בנושא.

עאידה תומא סלימאן: כאשר התחלת לדבר, אני בדיוק לחשתי למנהלת הוועדה שעד כמה שזכור לי בעצם בינתיים התאחדות התעשיינים מתנגדת לזה.

עאידה תומא סלימאן: אם העניין הוא עניין של אכסניה, אני ראיתי כמה התנגדויות בכמה מקומות כולל גם בעולם הקולנוע ובכל מיני מקומות אחרים שתמיד נתנו את הסיבה שהיא סיבה יותר טכנית מאשר מהותית.

עאידה תומא סלימאן: אני מאוד מקווה שההתנגדות היא התנגדות טכנית אבל כמובן אני אפנה להתאחדות התעשיינים לאחר שזה עלה כאן ואבקש עמדה מפורשת של התאחדות התעשיינים מתו התקן, מהקוד האתי, ואבקש גם לדעת היכן טמונה ההתנגדות ואם יש התנגדות – למה, ואיך אפשר לפתור את זה.

עאידה תומא סלימאן: מה ההצעות שלכם לפתור את זה.

עאידה תומא סלימאן: יש עוד מישהי שרוצה להתייחס?

ביאטריס רוזן כץ: שאלה.

ביאטריס רוזן כץ: אני זוכרת שלפני כשנה היה לנו דיון על הטרדה מינית שמתרחשת בתחבורה ציבורית.

עאידה תומא סלימאן: נכון.

ביאטריס רוזן כץ: אחד הדברים שמאוד הטריד אותנו, ואני רוצה לשים את זה על השולחן, זה הנושא של מה התפקיד שלנו כמעסיקים על הטרדות מיניות שמתרחשות בחלל שבו אנחנו אחראים עליו.

ביאטריס רוזן כץ: לא בין העובדים שלנו אלא בין לקוחות.

ביאטריס רוזן כץ: זאת סוגיה שהיא פתוחה ואין לה מענה.

ביאטריס רוזן כץ: אני זוכרת את השיח עם חברות התחבורה הציבורית שאמרו שהן אחראיות אם הנהג מטריד או אם הנהג מוטרד אבל אם נוסע באוטובוס מטריד אישה נוסעת באוטובוס, זה לא באחריות שלהן.

עאידה תומא סלימאן: נכון.

עאידה תומא סלימאן: זאת סוגיה שעלתה אבל בואו נהיה כנים.

עאידה תומא סלימאן: הנושא של תחבורה ציבורית והטרדות בתחבורה ציבורית, חלה בו התקדמות לאחר הדיונים שהתקיימו ולאחר מאמץ שאני חייבת להזכיר אותו של חברת הכנסת מיכל רוזין ושל איגוד מרכזי הסיוע בנושא מול השר והלחץ שאנחנו דיברנו עליו.

עאידה תומא סלימאן: תלו את המודעות שנמצאות היום באוטובוסים ובתחנות האוטובוסים בנושא של הטרדות מיניות.

עאידה תומא סלימאן: כל הנושא של הטרדות מיניות שקורות בתוך המקום או הספרה שהמעסיק אחראי עליהן, לא כוסה טוב מבחינת חקיקה.

עאידה תומא סלימאן: זה עדיין לא בתקנות.

עאידה תומא סלימאן: אנחנו נצטרך לעשות משהו בתחום החקיקה.

עאידה תומא סלימאן: אני לקחתי את הצעד הראשון בנושא של מקבלי השירות ממישהו שמועסק על ידי המעסיק.

עאידה תומא סלימאן: על זה הצעת החוק עליה דיברתי, עת ניסיתי להרחיב את היריעה כך שיהיו אחראים גם על מקרים של הטרדה מינית שקורית מצד המועסק למקבל השירות.

עאידה תומא סלימאן: בין שני מקבלי שירות, תמיד צריך להזכיר שבסופו של דבר תמיד קיימת המשטרה והחוק הפלילי שאפשר לפנות אליו ולהגיש תלונה במשטרה אם זה קרה בין שני נוסעים או אם זה קרה בתוך בית חולים בין שני חולים או משהו כזה.

עאידה תומא סלימאן: תמיד קיים החוק הפלילי שאפשר להשתמש בו.

עאידה תומא סלימאן: האם קיימת אחריות על המעסיק במקרה הספציפי הזה או המוסד בו התקיימה ההטרדה המינית?

עאידה תומא סלימאן: אני חושבת שזה נושא שצריך לדון בו לעומק ולבדוק אותו.

עאידה תומא סלימאן: אני זוכרת שהתלבטנו הרבה מאוד לפני שכתבתי את הצעת החוק בעניין מתן השירות, עד כמה אפשר לכסות מבחינת הצעת החוק שאני מגישה, ואמרנו שנתחיל במשהו.

עאידה תומא סלימאן: נתחיל עם מקבל השירות ואחר כך נבדוק איך אפשר להתקדם.

עאידה תומא סלימאן: אותו דבר עם התקנות.

עאידה תומא סלימאן: אני לא רוצה לעצור את תהליך תיקון התקנות בגלל שיש לנו עוד הרבה מה להוסיף.

עאידה תומא סלימאן: מבחינת השינויים בתקנות שמחויבות מתיקוני חקיקה שנעשו בשנתיים-שלוש האחרונות, אני חושבת שכדאי מאוד עכשיו שאנחנו נאשר ונתחיל את המערכה הבאה גם לשינויים חקיקתיים וגם אולי לעוד דרישות מהתקנות האלה.

עאידה תומא סלימאן: אני אתן לך התייחסות כדי שנוכל לעבור להקראת התקנות כדי שכל חברי הוועדה יצביעו עליהן.

עינב הסטן: תודה.

עינב הסטן: סליחה על האיחור.

עינב הסטן: הייתי בדיון אחר.

עינב הסטן: חשבתי שיש מקום להתייחס בתקנות להבחנה בין מה חל, אילו מהסעיפים הם פליליים ואילו מהסעיפים הם משמעתיים.

עינב הסטן: כלומר, על מה אפשר ממש לגשת למשטרה ולהגיש תלונה ועל מה חל בתוך ההליך המשמעתי.

עינב הסטן: מעשה מגונה למשל הוא תחת הטרדה מינית והוא רק משמעתי.

עאידה תומא סלימאן: למה הוא רק משמעתי?

ענת מימון: יש סעיף שאומר שיש אפשרות לפנות להליך הפלילי.

עינב הסטן: מעשה מגונה, אפשר להעמיד לדין.

עינב הסטן: אני אומרת שבתקנון, כאשר אדם נפגע - - -

ענת מימון: כל הטרדה מינית היא גם עבירה פלילית.

ענת מימון: סעיף 5 לחוק.

עינב הסטן: נכון.

עינב הסטן: סעיף 5 לחוק.

עינב הסטן: סעיף 5(א):

עינב הסטן: המטריד מינית אדם כאמור בסעיף 3(א)(3), (4), (5) ו-(6) דינו מאסר שנתיים.

עינב הסטן: זה לא מתייחס ל-(1) ו-(2).

ענת מימון: כן, אבל שם יש כבר את הסעיפים עצמם שמפנים בתוכם לסעיף.

ענת מימון: זו גם עבירה פלילית.

ענת מימון: הטרדה מינית שב-(1) היא סחיטה באיומים, היא עבירה פלילית.

עינב הסטן: חבל שאין כאן נציג של ייעוץ וחקיקה.

ענת מימון: יש כאן נציג של ייעוץ וחקיקה.

דן אורן: אני כאן.

דן אורן: הטרדה מינית היא עבירה פלילית.

עינב הסטן: הטרדה מינית.

עינב הסטן: המטריד מינית אדם כאמור בסעיפים כך וכך, דינו מאסר שנתיים.

עינב הסטן: כך וכך, לא חל לגבי (1) ו-(2) שזה סחיטה באיומים.

עאידה תומא סלימאן: אולי הסעיף הזה מתייחס לענישה ולא להגדרה אם זה פלילי או לא.

עינב הסטן: לא.

עינב הסטן: אין שום דבר שמחיל את זה כעבירה.

עינב הסטן: אני אומרת את זה גם מניסיוני כפרקליטה.

עאידה תומא סלימאן: אבל בסעיף (3) כתוב הטרדה מינית היא כל אחד ממעשים אלה ויש פירוט למעשים.

עינב הסטן: ואז יש הבחנה בין מה זה עבירות ומה יהיה בהליכים אחרים שהם לא עבירות.

עינב הסטן: בעבירות יש רק את א(3), (4), (5) ו-(6).

שיר-אל נקדימון: מה שאת אומרת, אם אני מבינה אותך נכון - אני מופתעת אבל אני לא עוסקת בפלילי – שסעיף א(1) ו-(א)(2) הם ממילא מפנים לחוק העונשין ואז זו עבירה פלילית מכוח חוק העונשין אבל לא מכוח החוק למניעת הטרדה מינית.

שיר-אל נקדימון: זה מה שאת אומרת?

עינב הסטן: כן, וזה בסדר.

עאידה תומא סלימאן: תרגום לשפת בני אדם.

עינב הסטן: אם אני כתובעת רוצה להעמיד לדין על מעשה מגונה, אני מעמידה מכוח חוק העונשין ולא מכוח החוק למניעת הטרדה מינית.

שיר-אל נקדימון: אבל חוק העונשין לא יותר חמור?

עינב הסטן: ענישה יותר חמורה.

עינב הסטן: אני לא בעד לשנות את זה.

עינב הסטן: גם מעשה מגונה וגם סחיטה באיומים.

עינב הסטן: אני לא חושבת שצריך לשנות את זה.

עינב הסטן: אני פשוט חושבת שהתקנון צריך להבהיר את ההבדל הזה שכנראה לא ברור לכולם, את ההבחנה הזאת בין פלילי למשמעתי.

עאידה תומא סלימאן: אני יודעת שבימים אלה מתקיים דיון סוער סביב מה משמעתי ומה פלילי.

ענת מימון: אבל אין הבחנה.

ענת מימון: כל המעשים הם גם פליליים וגם משמעתיים.

ענת מימון: אני לא מבינה מה ההבחנה.

עינב הסטן: ההבחנה היא שהתקנון הזה שיהיה תלוי במקום עבודה, אני רואה חשיבות בכך שנפגעת קוראת את אותו תקנון והיא תדע שאם היא נופלת בגדר מעשה מגונה, היא תוכל ללכת למשטרה ולהגיש תלונה.

ענת מימון: בכל מקרה היא תוכל ללכת למשטרה.

עינב הסטן: השאלה אם המשטרה תלך לפי חוק העונשין או לפי החוק הזה.

ענת מימון: בכל מקרה זה פלילי.

עאידה תומא סלימאן: נשמע את ייעוץ וחקיקה של משרד המשפטים.

דן אורן: הדברים שאת אומרת הם מדויקים.

דן אורן: כלומר, שתי ההגדרות הראשונות של סחיטה באיומים ומעשה מגונה, אלה עבירות פליליות לפי חוק העונשין ובכל זאת החוק למניעת הטרדה מינית מתייחס לכך.

דן אורן: ההתלבטות שהייתה לנו בזמנו וקיימת עכשיו עת אנחנו באים לתקן את התקנון לדוגמא, ורק עכשיו ביקשה גברתי היושבת ראש לתרגם לשפת בני אדם.

דן אורן: כלומר, המטריה הזאת של החוק למניעת הטרדה מינית, בגלל שיש כמה ערוצים, הוא מורכב והתקנון לדוגמה מצד אחד צריך לשקף את המצב המשפטי אבל ניסינו לא להעמיס יותר מדי והנה בתיקונים האלה אפילו קיצרנו קצת את המלל.

דן אורן: אנחנו פתוחים לדיון בנושא אבל חשבנו שאם אנחנו חושבים על מה מתלוננת צריכה לדעת, היא צריכה לדעת מה הן הסיטואציות של הטרדה מינית.

דן אורן: לא בהכרח היא צריכה להיכנס לכל השיקולים.

עינב הסטן: סליחה שאני קוטעת אותך.

עינב הסטן: זו ענישה אחרת, סחיטה באיומים.

דן אורן: בסדר, זאת ענישה אחרת.

דן אורן: ברור שיש לזה משמעות.

עינב הסטן: אם אנחנו יודעים ש-92 אחוזים - - -

דן אורן: תני לי רגע לסיים.

דן אורן: השאלה היא האם בסיטואציה של הטרדה מינית, זה מה שישפיע האם להגיש תלונה למשטרה או לא.

דן אורן: אני לא בטוח.

דן אורן: יש כל מיני דקויות כאלה ומורכבויות כאלה שיש להן משמעות שלא את כולן אנחנו מכניסים לתקנון לדוגמה כי התקנון לדוגמה אמור להנגיש את החוק ולא אמור להיות החוק עצמו.

דן אורן: אבל אפשר לשקול את זה.

עאידה תומא סלימאן: בכלל ההגדרות הקיימות יש אפשרות לפנות להליך הפלילי ואז כמו בכל עבירה אחרת, כאשר ניגשים ומתלוננים במשטרה, האזרח הפשוט לא יודע לפי איזה סעיף ואיזה חוק המשטרה הולכת להעניש.

דן אורן: איזו קונסטרוקציה משפטית.

עינב הסטן: זה לא רק זה כי כתוב בתקנון - - -

עאידה תומא סלימאן: תני לי לסיים.

עאידה תומא סלימאן: אני חושבת שברגע שהזכות לגשת ולהגיש תלונה קיימת וזאת כן עבירה, תחת איזה חוק תבוא ההענשה – את לא הצלחת להבהיר לנו עד עכשיו למה זה כל כך חשוב שזה יהיה מצוין בצורה ברורה.

עינב הסטן: יש לי שני טעמים ואני מקווה שאני אשכנע.

עינב הסטן: האחד, זה משהו אידיאולוגי.

עינב הסטן: אני חושבת שהטרמינולוגיה – אני מדברת כאן הרבה בוועדה על טרמינולוגיה – שהטרדה מינית זה משהו מטריד, זה משהו שהוא נתפס בציבור, בחברה וגם במערכת המשפט והנתונים של איגוד מרכזי הסיוע ש-92 אחוזים מתיקי הטרדה מינית נסגרים, מדברים בעד עצמם.

עינב הסטן: זאת רק הטרדה מינית.

עאידה תומא סלימאן: אבל זה מחייב שינוי בשם שנותנים.

עינב הסטן: נכון, אבל הנה, יש לי שתי אפשרויות לא להיות "רק" בהטרדה מינית.

עינב הסטן: יש לי כותרת – במירכאות, ושוב, אני מצטערת אבל זאת באמת הטרמינולוגיה שבעיני משנה מציאות – שנעברה בי עבירה של מעשה מגונה, זה חוק העונשין.

עינב הסטן: נדמה לי שהעונש הוא שלוש שנים.

עינב הסטן: יש גם וריאציות שהן חמש ושבע שנים, אם אני זוכרת נכון.

עינב הסטן: סחיטה באיומים זו עבירה מאוד חמורה.

עינב הסטן: זאת לא "רק" הטרדה מינית.

עינב הסטן: ברגע שניתן לאותן נפגעות את התחושה שהן במקום יותר פלילי, אני חושבת שזה ירחיב את הדלת להליך.

שיר-אל נקדימון: אבל מה את אומרת כשעומדת אותה עובדת - - -

עאידה תומא סלימאן: לא.

עאידה תומא סלימאן: בואו נזכור שמדברים לאחר שאני נותנת את רשות הדיבור.

עאידה תומא סלימאן: אני רוצה לומר רק דבר אחד.

עאידה תומא סלימאן: המטרה של הדיון היום היא לאשר את התקנות וזה הדבר שבא לתת כלי לביצוע חוק שכבר קיים וחלו בו שינויים ואנחנו רוצים לעדכן את התקנות כך שישתוו למצב החקיקתי.

עאידה תומא סלימאן: כלי העבודה, ישתוו מבחינת היעילות שלהן לחקיקה שנעשתה.

עאידה תומא סלימאן: הרצון שלנו לשפר גם את השיח הציבורי סביב התופעה, הבעיה וגם הרצון שלנו להשתמש בטרמינולוגיה שהיא אידיאולוגית יותר קרובה אלינו מאשר למיינסטרים שהצלחנו להשיג אותו לאחר מאבק של שנים, אני מכירה את הרצון הזה אבל אי אפשר ליצור כלי עבודה בתקנות מתוך חוק או טרמינולוגיה שעדיין לא קיימת בחוק.

עאידה תומא סלימאן: כלומר, אני מבינה את הצורך לשנות.

עאידה תומא סלימאן: אולי יש צורך להגיש הצעת חוק שמשנה את ההגדרה או את השם של הטרדה מינית ולקרוא לזה משהו אחר כמו פגיעה מינית ולהכניס את כל הקטגוריות שהיו מוגדרות כהטרדה מינית תחת פגיעה מינית.

עאידה תומא סלימאן: אני לא יודעת.

עאידה תומא סלימאן: יכול להיות.

עאידה תומא סלימאן: אבל זה לא לדיון עכשיו.

עינב הסטן: אבל זה כבר קיים.

עינב הסטן: אנחנו כבר בחוק העונשין.

עינב הסטן: שני הדברים האלה, סחיטה באיומים ומעשה מגונה, זה בחוק העונשין.

עינב הסטן: כשאני הגשתי כתבי אישום בנושאים האלה, הגשתי אותם בעבירה של חוק העונשין והענישה היא אחרת.

עינב הסטן: אני אמרתי שיש שני טעמים ולא אמרתי את הטעם השני.

עינב הסטן: אני רוצה שנפגעת תדע שהעונש הוא לא שנתיים.

עינב הסטן: יש לזה ערך.

עינב הסטן: יש טווח של עבירות ששנות המאסר בצדן הן משמעותיות בעבירה של פשע.

עינב הסטן: זה לא צריך לשנות שום דבר.

עינב הסטן: פשוט צריך לעשות את ההפרדה.

עאידה תומא סלימאן: מה את מציעה מבחינת התקנות?

עאידה תומא סלימאן: מה צריך לכתוב?

עאידה תומא סלימאן: בואו נתייחס קונקרטית להצעה.

עאידה תומא סלימאן: כלומר, מעבר לרעיון הכללי, מה ההצעה הקונקרטית שאת חושבת עליה?

עינב הסטן: בגלל שנכנסתי באיחור, לא פתחתי את המחשב.

עינב הסטן: אבל שיהיה כתוב עבירה לפי סעיף כך וכך, מעשה מגונה וסחיטה באיומים, אלו עבירות פליליות לפי חוק העונשין שהעונש בצדן יכול להגיע עד חמש או שבע שנים.

עינב הסטן: אני לא זוכרת.

עינב הסטן: זה שם את זה כבר במקום אחר.

עינב הסטן: אני יכולה לומר שבעבודה שעשינו – תכף תבינו את ההקשר – על סטיקרים באוטובוס, אני אסביר למה זה קשור.

עינב הסטן: כי בעצם הסטיקר שבו כתוב שכאשר עושים לך כך וכך, זו עבירה שהעונש בצדה הוא כך וכך, אנחנו מעלים את זה למודעות שזאת עבירה ושיש עונש חמור בצדה.

עינב הסטן: זה עניין של העלאה למודעות ולא שינוי טרמינולוגיה.

עינב הסטן: אני מקווה שהטרמינולוגיה תדביק.

עאידה תומא סלימאן: אבל את חושבת שהציבור קורא את התקנות האלה?

עינב הסטן: זאת כבר שאלה אחרת.

עאידה תומא סלימאן: לא.

עאידה תומא סלימאן: זאת השאלה.

עינב הסטן: מי שקורא, שידע.

עינב הסטן: מי שנפגעה, קוראת.

עאידה תומא סלימאן: אני רוצה להגיד לך שלא כל מי שנפגעה, ואת יודעת טוב מאוד שעסקתי בתחום הזה ואני מכירה קצת, יכולה ואכן קוראת.

עאידה תומא סלימאן: כלומר, זה כלי יותר משפטי ויותר לידי המשפטנים, יותר מאשר לציבור.

עאידה תומא סלימאן: זה שחלק מהציבור מתעניין ברגע שהוא קורבן, זה נכון.

דן אורן: מבחינה מעשית, התיקונים שאנחנו מביאים היום הם תיקונים ששרת המשפטים אישרה אותם בהסכמת שר העבודה והרווחה.

דן אורן: אפשר לשקול בצורה מסודרת, אתם יכולים להעביר לנו נוסח ואנחנו יכולים לשקול את התיקון.

דן אורן: מבחינת הדיון היום, זה שונה מחקיקה במובן הזה שמי שצריך לאשר אחרי שזה עובר אישור ועדה, זאת חקיקה של השרה.

דן אורן: זה אומר שמה שהבאנו אפשר לאשר.

דן אורן: דברים נוספים ממילא צריך לשקול.

דן אורן: אם אנחנו מסכימים, אז להביא אותם בפני השרים.

דן אורן: מבחינה מעשית ומבחינת היעילות, הייתי מציע להפריד בין מה שאנחנו מביאים היום, שאת זה אפשר בקלות לאשר, ותהליך החקיקה הוא דינמי וכל הזמן יש הצעות שאנחנו שמחים לעשות את העבודה שלנו ולבחון אותן.

עאידה תומא סלימאן: תודה רבה.

עאידה תומא סלימאן: אני חושבת שגם אני אמרתי את אותם הדברים.

דן אורן: בעצם רציתי לחזק את דבריך.

עאידה תומא סלימאן: אני מודה לך.

עאידה תומא סלימאן: רציתי להזכיר לכולם.

עאידה תומא סלימאן: אנחנו נרצה היום לאשר - אלא אם יש משהו שהוא עובר כל הגין – את התקנות האלה ואנחנו נמשיך להעלות כמו שהעלינו בעבר.

עאידה תומא סלימאן: עדיין יש נושאים שאנחנו העלינו ואני הגשתי אותם לשרת המשפטים ואני עדיין מחכה לתשובה.

עאידה תומא סלימאן: נמשיך ללחוץ בכיוון הזה.

עאידה תומא סלימאן: אם יש עוד הצעות, אני מציעה שאם יש הצעות, תנסחו אותן ותשלחו לנו ואנחנו כמובן נעקוב אחרי הפרוטוקול ונוציא את ההצעות החדשות ונראה איך ממשיכים הלאה.

עאידה תומא סלימאן: אבל בואו נתמקד היום בתקנות שהובאו לפנינו.

עאידה תומא סלימאן: יש עוד שתי נציגות שביקשו רשות דיבור ואני מאוד מבקשת שתהיו ממוקדות.

עאידה תומא סלימאן: עורכת דין אודליה דוידי, ממונה על תחום הטרדות מיניות, נציבות שירות המדינה.

אודליה דוידי: שלום.

אודליה דוידי: רציתי רק לציין בהקשר הזה שהמצב בשירות המדינה הוא שכאשר מתלוננת מגיעה או לממונה – יש לנו ממונה בכל משרד – או לחוקר משמעת, ישר מציגים בפניה את האפשרות שהיא יכולה לפנות למשטרה.

אודליה דוידי: גם אחרי שהחומר מגיע אלינו ותובע עובר עליו, יש נוהל של הפרקליטות, בין הפרקליטות לאגף המשמעת, ולפי חומרת העבירות יש תיקים שאנחנו פשוט מעבירים לטיפול המשטרה כי זה באמת מגיע למעשה מגונה, משהו פיזי שבאמת דורש שזה יהיה בפן הפלילי ולא המשמעתי.

אודליה דוידי: במקרים בודדים המתלוננת, למשל מקרה של מתנדבת צעירה שהוטרדה על ידי כבאי והיא מבקשת בכל לשון של בקשה שאם זה יעבור למשטרה, היא מסירה את התלונה שלה.

אודליה דוידי: במקרה כזה כן רצינו שהוא לא יצא לגמרי נקי וטיפלנו משמעתית.

אודליה דוידי: באגף המשמעת בשירות המדינה כן יש את ההפרדה הזאת ובסופו של יום אם זה מעשה שמגיע לכדי פלילי, הוא יישפט לפי הסעיפים בכתב האישום, ואם זה משמעתי, זה יהיה משמעתי בבית הדין למשמעת.

אודליה דוידי: לגבי הכשרות הממונות, רציתי לציין שבתקשי"ר לממונות שלנו יש ממש פירוט של כלי העבודה ואופן העבודה.

אודליה דוידי: אם מישהו רוצה להיעזר בזה, בבקשה.

עאידה תומא סלימאן: תודה.

עאידה תומא סלימאן: שגיא.

שגיא וטמברג ליוש: אגף לשוויון מגדרי בנציבות שירות המדינה.

שגיא וטמברג ליוש: רציתי להתייחס למי קוראת או קוראים את התקנות האלה.

שגיא וטמברג ליוש: אם נכנסים לאינטרנט ומחפשים במאגרים שם, נכון, מעט מאוד נכנסים לשם.

שגיא וטמברג ליוש: אבל חלק מחובת המעסיק הוא באמת השלטים שנמצאים ברחבי החלל שתחת אחריותו.

שגיא וטמברג ליוש: אצלנו בשירות המדינה כן הכנסנו לתקנון לא רק את פירוט העבירה אלא את טווח העונשים שיכולים להתקבל, באופן כללי, ממש מתומצת ובכמה שורות.

שגיא וטמברג ליוש: אני באמת מסכימה עם הדוברת הקודמת שלהבין את העונש, זה כן נותן תמיכה וחיזוק לאותה מתלוננת להתלונן.

שגיא וטמברג ליוש: היא מבינה שזה באמת דבר חמור והיא גם יודעת שיש מאחוריה חוק.

שגיא וטמברג ליוש: למרות שהיא יודעת את זה תיאורטית, כאן זה נותן גושפנקה פרקטית.

שגיא וטמברג ליוש: אני חושבת לכן שאם תמצאו לנכון כן להכניס את החידודים האלה ולהכיר שיש לזה חוק אחר, חוק עם עונש חמור, מה הוא ואיך זה עובד, זה כן יכול אולי לחזק את הפניות ואת התלונות.

עאידה תומא סלימאן: תודה.

עאידה תומא סלימאן: כפי שאמרתי קודם, אני חושבת שזו הצעה שצריך אחר כך לחשוב איך לטפל בה אבל זה משהו חדש מעבר לתקנות שנמצאות בידינו עכשיו.

עאידה תומא סלימאן: אני מודה לכן על העלאת הנושא.

עאידה תומא סלימאן: אני רוצה לתת ליועצת המשפטית של הוועדה להקריא את התקנות כדי שנוכל לאשר אותן.

ענת מימון: התקנות למעשה מורכבות משני חלקים.

ענת מימון: יש את החלק של התקנות המהותיות ויש את התקנון לדוגמה.

ענת מימון: עיקר התיקונים היום הם בתקנון לדוגמה.

ענת מימון: אני אקריא את התיקונים שאנחנו עושים בתקנות עצמן, זה ברישא למעלה של המסמך שמונח לפניכם.

ענת מימון: תקנות למניעת הטרדה מינית (חובות מעסיק) (תיקון), התשע"ו-2016 בתוקף סמכותי לפי סעיפים 7(ד) ו-13 לחוק למניעת הטרה מינית, התשנ"ח-1998 (להלן – החוק), בהסכמת שר העבודה ובאישור הוועדה לקידום מעמד האישה ולשוויון מגדרי של הכנסת, אני מתקינה תקנות אלה: שינוי השם בשמן של תקנות למניעת הטרדה מינית, התשנ"ח-1998 (להלן – התקנות העיקריות), במקום "(חובות מעביד)" יבוא "(חובות מעסיק)".

ענת מימון: שינוי מונח בתקנות אלה, בכל מקום במקום "מעביד" יבוא "מעסיק" ושינויי הצורה הדקדוקיים המחויבים ייעשו לפי זה.

ענת מימון: החלפת התוספת במקום התוספת לתקנות העיקריות יבוא: התוספת היא למעשה התקנון לדוגמה שאני מדגישה, גם על רקע חלק מהדברים שנאמרו, שזה תקנון לדוגמה.

ענת מימון: כלומר, המעסיק אמור להשתמש בו כדוגמה לדברים שצריכים להיכלל.

ענת מימון: כמובן שכמו שהוצג כאן במדינה או במקומות אחרים, אם מעסיק רואה לנכון ורוצה לפרט יותר ולהוסיף, אין מניעה כזאת.

ענת מימון: "תוספת (הגדרת "תקנון לדוגמה" שבתקנה 1) תקנון לדוגמה לפי סעיף 7(ד)(2) לחוק למניעת הטרדה מינית, התשנ"ח-1998 הטרדה מינית והתנכלות על רקע מיני פוגעות בכבוד האדם, בחירותו, בפרטיותו ובשוויון בין המינים.

ענת מימון: אלה גם מעשים פליליים ועילה לתביעה בנזיקין, החל בכניסתו לתוקף של חוק למניעת הטרדה מינית, התשנ"ל-1998 (להלן – החוק), ביום כ"ט באלול התשנ"ח (20 בספטמבר 1998).

ענת מימון: הטרדה מינית והתנכלת פוגעות ביחסי העבודה, ועומדות בניגוד למדיניות המעסיק, והוא לא ישלים עמן.

ענת מימון: תקנות זה נועד להבהיר את עיקרי הוראות החוק ותקנות למניעת הטרדה מינית (חובות מעסיק), התשנ"ח-1998 (להלן – התקנות).

ענת מימון: במקרה של סתירה בין תקנון זה לבין החוק והתקנות על פיו, החוק והתקנות הם הקובעים, וניתן לעניין בהם, כאמור בסעיף 10 לתקנון זה.

ענת מימון: מה יש בתקנון.

ענת מימון: סעיפים 1 עד 3 - מהן הטרדה מינית והתנכלות (מסגרת יחסי עבודה).

ענת מימון: סעיפים 4 עד 5 - התוצאות של הטרדה מינית והתנכלות (בירה פלילית, עילה לתביעה בנזיקין).

ענת מימון: סעיפים 6 עד 10 - מדיניות המעסיק ואחריותו למניעת הטרדה מינית והתנכלות.

ענת מימון: סעיף 11 - מה לעשות אם הוטרדת מינית או אם התנכלו לך?

ענת מימון: סעיפים 12 עד 16 - הליך תלונה אצל מעסיק וטיפול באחריות מעסיק.

ענת מימון: סעיפים 17 עד 20 - שונות.

ענת מימון: עובד קבלן כוח אדם המועסק אצל אדם אחר (סעיף 17).

ענת מימון: מעסיק המעסיק 25 עובדים או פחות (סעיף 18).

ענת מימון: מינוי אחראי אצל מעסיק המעסיק פחות מעשרה עובדים (סעיף 19).

ענת מימון: עיקר ההוראות המשמעתיות לעניין הטרדה מינית והתנכלות (סעיף 20).

ענת מימון: חלק א' של התקנון מפרט את המעשים שהם הטרדה מינית.

ענת מימון: מהי הטרדה מינית.

ענת מימון: כאן יש שינוי בנוסח שהיה בתקנון הקודם.

ענת מימון: אם כי ברוב מקרי ההטרדה המינית גבר הטריד אישה, גם גברים וגם נשים עלולים להטריד מינית והטרדה יכולה להיות כלפי נשים או גברים.

ענת מימון: החוק מכסה את כל האפשרויות האלה.

ענת מימון: לפי החוק למניעת הטרה מינית, התשנ"ח-1998, הטרדה מינית היא אחת משש צורות התנהגות אסורות, ואלה הן: סחיטת אדם באיומים לביצוע מעשה בעל אופי מיני.

ענת מימון: לדוגמה: מעסיק המאיים לפטר עובדת אם היא תסרב לקיים אתו יחסי מין.

ענת מימון: מעשה מגונה.

ענת מימון: לדוגמה: עובד או ממונה הנוגע בעובדת לשם גירוי מיני או החושף את עצמו בפניה, בלא הסכמתה או ממונה המבצע מעשים מעין אלה בכפופה לו תוך ניצול מרות ביחסי העבודה.

ענת מימון: זה משהו שנוסף להבהרה.

ענת מימון: הצעות חוזרות בעלות אופי מיני אף שהאדם שאליו מופנות ההצעות הראה למטריד שאינו מעונין בהן.

ענת מימון: אולם אין צורך להראות "חוסר עניין" במקרים המפורטים בסעיף קטן (ג) כדי שהתנהגות זו תיחשב הטרדה מינית.

ענת מימון: כאן אני מבהירה שמבחינת המבנה, בתקנון הקודם המצבים היו מפורטים ועכשיו ריכזנו את כולם בסעיף קטן (ג) בהמשך.

ענת מימון: התייחסויות חוזרות המתמקדות במינו או במיניותו של אדם, אף שהאדם שאליו מופנית ההתנהגות הראה שאינו מעוניין בה.

ענת מימון: לדוגמה: התנהגות חוזרת הנוגעת לפן המיני במראהו של אדם למרות הבהרותיו שהדבר מפריע לו.

ענת מימון: אולם אין צורך להראות "חוסר עניין" במקרים המפורטים בסעיף קטן (ג) כדי שהתנהגות זו תיחשב הטרדה מינית.

ענת מימון: התייחסות מבזה או משפילה כלפי מינו או מיניותו של אדם, לרבות לנטייתו המינית של אדם, בין אם הוא הראה שהדבר מפריע לו ובין אן לאו.

ענת מימון: פסקה (6) היא פסקה חדשה בעקבות התיקון שנעשה בשנת 2014.

ענת מימון: פרסום תצלום, סרט או הקלטה של אדם המתמקד במיניותו, בנסיבות שבהן הפרסום עלול להשפיל את האדם או לבזותו, ולא ניתנה הסכמתו לפרסום.

ענת מימון: אולם בהליך פלילי או אזרחי לפי פסקה זו, תהיה זו הגנה טובה למפרסם אם הראה כי הפרסום נעשה בתום לב או למטרה כשרה או פרסום אמת שיש בו עניין ציבורי ולא חרג תחום הסביר לשם השגת מטרתו.

ענת מימון: לעניין זה יובהר כי "תצלום או סרט או הקלטה" – כוללים גם עריכה או שילוב של תצלום, סרט או הקלטה באופן שניתן לזהות את האדם.

ענת מימון: לדוגמה: הפצת סרטון באתרים פתוחים לציבור באינטרנט המתעד קיום יחסי מין, וזאת ללא הסכמת כל המתועדים בסרטון, ובמצב שבו ההגנות שפורטו לא מתקיימות.

ענת מימון: פרסום עריכה גרפית שבה מופיע ראש של אדם מזוהה בשילוב עם תמונת עירום כלשהי ללא הסכמתו של האדם המזוהה באופן שעלול להשפילו או לבזותו, ובמצב שבו ההגנות שפורטו לא מתקיימות.

ענת מימון: בסעיף (ג) אנחנו למעשה מפרטים את כל המצבים שבהם אין צורך להראות הסכמה, חוסר עניין,.

ענת מימון: (ג) אם המעשים המנויים בסעיף קטן (ב)(3) ו-(4): הצעות חוזרות בעלות אופי מיני והתייחסויות חוזרות המתמקדות במינו או במיניותו של אדם, מופנים כלפי מי שמנוי פסקאות הבאות, מעשים אלו מהווים הטרדה מינית גם מבלי שאותו אדם הראה שאינו מעונין: לקטין או לחסר ישע – תוך ניצול יחסי מרות, תלות, חינוך או טיפול, ואם טרם מלאו לקטין 15 שנים – גם בלא ניצול יחסים כאמור, ובלבד שהמטריד אינו קטין.

ענת מימון: למטופל – במסגרת טיפול נפשי, בריאותי, רפואי או פארה-רפואי – תוך ניצול תלות של המטופל במטפל.

ענת מימון: בפסקת משנה זו, "טיפול נפשי" – כהגדרתו בסעיף 347א לחוק העונשין.

ענת מימון: לעובד – במסגרת יחסי עבודה, ולאדם בשירות במסגרת שירות – תוך ניצול מרות ביחסי עבודה או בשירות.

ענת מימון: לתלמיד בכיתה י"ב, י"ג או י"ד שאינו קטין – תך ניצול יחסי מרות בלימודים.

ענת מימון: לתלמיד או לסטודנט, הלומד במוסד המקנה השכלה עיונית, דתית או מקצועית לבוגרים – תוך ניצול יחסי מרות בלימודים.

ענת מימון: למשתקם כהגדרתו בחוק זכויות לאנשים עם מוגבלות המועסקים כמשתקמים (הוראת שעה), התשס"ז-2007, במסגרת תעסוקה – תוך ניצול יחסי מרות בתעסוקה או ניצול תלות.

ענת מימון: לאדם – תוך ניצול יחסי מרות או תלות, במסגרת הדרכה או ייעוץ של כהן דת או של מי שמתחזה להיות כהן דת או ש אדם הידוע או המציג את עצמו כבעל סגולות רוחניות מיוחדות.

ענת מימון: לאדם, מצדו של עובד הציבור במילוי תפקידו או בקשר אליו תוך שימוש לרעה בסמכותו – תך ניצול יחסי מרות או תלות של האדם בעובד הציבור.

ענת מימון: בפסקה זו, "עובד הציבור" – כהגדרתו בסעיף 34כד לחוק העונשין.

ענת מימון: לאדם עם מוגבלות המועסק במפעל מוגן – תוך ניצול יחסי מרות או תלות.

ענת מימון: חוסר עניין מראים בין במילים ובין בהתנהגות שמבהירה באופן ברור לפונה את חוסר העניין בהצעתו.

ענת מימון: למעשה הסעיף הזה, יש בו את השינוי המהותי השני עליו דיברנו.

ענת מימון: לאורך השנים נעשו כל מיני שינויים שהוסיפו עוד מערכות יחסים שהתלות שבהן בעצם אומרת שאנחנו לא צריכים להראות את חוסר העניין אם אנחנו מוטרדים ובאמת עכשיו התקנון ישקף את כל קשת המצבים שהוספנו בחוק.

ענת מימון: מהי התנכלות.

ענת מימון: התנכלות היא פגיעה מכל סוג שהוא שמקורה בהטרדה מינית, או בתלונה או בתביעה שהוגשו על הטרדה מינית או על התנכלות כאמור.

ענת מימון: דוגמאות: פגיעה שמקורה בהטרדה מינית – מעסיק המפטר או מונע את קידומה של עובדת עקב סירובה להצעות חוזרות בעלות אופי מיני של עובד.

ענת מימון: פגיעה שמקורה בתלונה או בתביעה על הטרדה מינית או התנכלות – מעסיק או ממונה מטעמו פוגע בתנאי העבודה של עובד שהתלונן על התנהגות מבזה או משפילה כלפי מיניותו.

ענת מימון: פגיעה שמקורה בסיוע לעובד בקשר לתלונה או תביעה על הטרדה מינית או התנכלות.

ענת מימון: לדוגמה: עובדת מסרה עדות בקשר להטרדה כלפי עובד אחר והמעסיק או הממונה פוגעים בה בשל כך.

ענת מימון: אני רואה שבתקנון הקודם היה את העניין של הגנת תלונת שווא ותביעת שווא, וזה משהו שירד עכשיו.

דן אורן: כן.

דן אורן: ניסינו להעמיס פחות במלל.

ענת מימון: מהי "מסגרת יחסי עבודה" לפי החוק, הטרדה מינית או התנכלות ב"מסגרת יחסי עבודה" מתקיימת בכל אחת מארבע נסיבות אלה: במקום העבודה.

ענת מימון: במקום אחר שבו מתנהלת פעילות מטעם המעסיק.

ענת מימון: דוגמאות: אולם שבו מציגים המעסיק ועובדיו תערוכה של מוצרי המעסיק.

ענת מימון: מכון להכשרה או להשתלמות שבו מתקיים קורס מטעם המעסיק.

ענת מימון: מסעדה שבה מתקיימת מסיבה מטעם המעסיק לעובדיו.

ענת מימון: תוך כדי עבודה.

ענת מימון: לדוגמה: נסיעה הנעשית בזמן העבודה במסגרת העבודה, ובכלל זה לשם ישיבת עבודה מחוץ למקום העבודה.

ענת מימון: תוך ניצול מרות ביחסי העבודה בכל מקום שהוא (ובכלל זה בביתו של ממונה).

ענת מימון: חלק ב': התוצאות של הטרדה מינית והתנכלות הטרדה מינית והתנכלות הן בלתי חוקיות הטרדה מינית והתנכלות מהוות - עבירה פלילית שקבוע בצדה עונש מאסר או קנס, ובשלה ניתן להגיש תלונה במשטרה.

ענת מימון: עוולה אזרחית, שבשלה ניתן להגיש תביעה.

ענת מימון: בתביעה כזו ניתן לתבוע פיצוי כספי וסעדים אחרים, קבועים או זמניים, מהמטריד, מהמתנכל, ובמקרים מסוימים – מהמעסיק של אלה.

ענת מימון: הטרדה מינית והתנכלות מהוות עבירות משמעת הטרדה מינית והתנכלות מהוות עבירות משמעת, שעליה יכול המטריד או המתנכל להתחייב בעונש משמעתי.

ענת מימון: אלה שלושת המסלולים שמעשה של הטרדה מינית יכול להיכנס – או פלילי, או אזרחי, או משמעתי.

ענת מימון: חלק ג': מדיניות המעסיק ואחריותו למניעת הטרדה מינית והתנכלות הטרדה מינית והתנכלות על רקע מיני מהוות התנהגות בלתי חוקית הפוגעת בכבוד האדם, בחירותו, בפרטיותו, ובשוויון בין המינים.

ענת מימון: הטרדה מינית והתנכלות נוגדות את מדיניות המעסיק.

ענת מימון: הטרדה מינית והתנכלות פוגעות ביחסי העבודה, ועומדות בניגוד למדיניות המעסיק והוא לא ישלים עמן.

ענת מימון: כאן נוסף כל העניין הזה של כבוד האדם שלא היה בנוסח הקודם ובאמת מדגישים את הפגיעה בכבוד האדם, בחירות ובפרטיות.

ענת מימון: אחריות המעסיק נוסף על איסור החל על המעסיק, כעל כל אדם, להטריד ולהתנכל, החוק מטיל עליו אחריות מיוחדת על מעשיהם של עובדיו ושל ממונים מטעמו, במסגרת יחסי עבודה.

ענת מימון: מעסיק צריך לנקוט אמצעים סביר, כמפורט בתקנון זה, משלושה סוגים: מניעת הטרדה מינית והתנכלות כמתואר בחלק זה.

ענת מימון: טיפול ביעילות בהטרדה מינית או בהתנכלות שידע עליהן (ראה חלק ה').

ענת מימון: תיקון הפגיעה עקב הטרדה מינית או התנכלות, או עקב הגשת תלונה או תביעה על אלה (ראה חלק ה').

ענת מימון: פי החוק, מעסיק שלא נקט אמצעים כאמור בסעיף זה אחראי להטרדה מינית או להתנכלות שביצע עובד שלו או ממונה מטעמו במסגרת יחסי העבודה, וניתן לתבוע את המעסיק בתביעה אזרחית בשל כך.

ענת מימון: צעדי מנע המעסיק דורש מכל ממונה מטעמו ומכל עובד, להימנע ממעשים של הטרדה מינית והתנכלות במסגרת יחסי עבודה ולעשות כל שביכולתו כדי למנוע מעשים כאמור, והכול כדי ליצור, יחד עם המעסיק, סביבת עבודה בלא הטרדה מינית והתנכלות.

ענת מימון: המעסיק דורש מכל ממונה מטעמו ליטול חלק פעיל ומוביל במניעת הטרדה מינית והתנכלות במסגרת יחסי עבודה.

ענת מימון: פעולות הסברה והדרכה: המעסיק דורש מכל ממונה ומכל עובד להשתתף בפעולות הדרכה והסברה הנעשות מטעמו בדבר איסור הטרדה מינית והתנכלות ומניעתן.

ענת מימון: לחלופין, המעסיק מאפשר לעובדיו להשתתף, במשך שעות העבודה בפעולות כאמור, המאורגנות, בפרקי זמן סבירים, על ידי גורמים אחרים, כמו ארגון עובדים יציג או ארגוני זכויות, ובלבד שאין בכך כדי לפגוע במהלך התקין של העבודה.

ענת מימון: שיתוף פעולה עם נציגות העובדים המעסיק משתף פעולה עם ארגון העובדים במקום העבודה, בפעולות הסברה והדרכה בדבר איסור הטרדה מינית והתנכלות ומניעתן.

ענת מימון: ארגון העובדים הנוגע לעניין במקום עבודה זה הוא: (כאן יפרט מעסיק את ארגון העובדים).

ענת מימון: קבלת מידע, וממי עובד זכאי - לעיין בכל אחד מאלה ולקבל צילומים מהם - חוק למניעת הטרדה מינית, התשנ"ח-1998.

ענת מימון: תקנות למניעת הטרדה מינית (חובות מעסיק), התשנ"ח-1998.

ענת מימון: הוראות משמעת של מקום העבודה לעניין הטרדה מינית והתנכלות.

ענת מימון: לקבל מידע על פעולות הסברה והדרכה של המעסיק בדבר איסור הטרדה מינית והתנכלות ומניעתן.

ענת מימון: עובד יוכל לדרוש קבלת חומר ומידע כאמור מהאחראי/ת לעניין זה, שהיא/הוא: גב'/מר שתפקידה/ו מספר טלפון בעבודה חלק ד': מה לעשות אם הוטרדת מינית או אם התנכלו לך (א) אם אדם סבור הטרידו אותו מינית או שהתנכלו לו, פתוחות לפניו שלוש אפשרויות לפי החוק – האדם יכול לבחור אם לנקוט באחת או יותר מבין האפשרויות הללו: טיפול באחריות המעסיק: אם ההטרדה או ההתנכלות התבצעה "מסגרת יחסי עבודה", הנפגע יכול להגיש תלונה במקום העבודה.

ענת מימון: ההליכים פורטים בחלק ה'.

ענת מימון: הליך פלילי: הנפגע יכול להגיש תלונה במשטרה.

ענת מימון: הליך אזרחי: הנפגע יכול להגיש תביעה בבית המשפט (בדרך כלל – בבית הדין האזורי לעבודה) נגד - המטריד או המתנכל בעצמו.

ענת מימון: ואם הוא טוען שהמעסיק אחראי, גם המעסיק (ראו סעיף 7 לעניין אחריות המעסיקׂ.

ענת מימון: חלק ה': הליך תלונה אצל מעסיק וטיפול באחריות מעסיק מי יכול להגיש תלונה, ובאילו נסיבות?

ענת מימון: כל אחד מאלה יכול להגיש תלונה: עובד שטוען כי מעסיק, ממונה או עובד אחר הטריד אותו מינית או התנכל לו, במסגרת יחסי עבודה.

ענת מימון: אדם אחר שטוען כי עובדו של מעסיק או ממונה מטעמו הטריד אותו מינית או התנכל לו, במסגרת יחסי עבודה.

ענת מימון: זה מתקשר בעקיפין למה שעלה כאן.

ענת מימון: כלומר, גם אם עובד הוטרד, אבל גם אם אדם אחר הוטרד על ידי עובד או ממונה של המעסיק, הוא יכול להתגונן.

ענת מימון: אחר מטעמו של אדם כאמור בפסקה (1) או (2).

ענת מימון: בתקנון הקודם ביקשו גם ראיה שאותו אדם שהוטרד יסכים שאדם אחר יגיש את התלונה.

ענת מימון: כאן פשוט אומרים שאדם אחר יכול להגיש את התלונה.

ענת מימון: בפני מי מתלוננים?

ענת מימון: תלונה יש להגיש לאחראי כאמור בסעיף 10(ב).

ענת מימון: אם האחראי הוא האדם שמתלוננים עליו (להלן – הנילון) או שהוא בעל נגיעה אישית לנושא התלונה או למעורבים בה, תוגש התלונה לממלא מקומו של האחראי, לאחראי אחר, ובהעדרם – למעסיק.

ענת מימון: (אם הגיש את התלונה למעסיק כאמור, המעסיק יפעל לפי חלק זה כפי שאמור לפעול אחראי).

ענת מימון: אם הנילון היה עובד של קבלן כוח אדם המועסק בפועל אצל המעסיק - תוגש התלונה לאחראי מטעם הקבלן או לאחראי מטעם המעסיק.

ענת מימון: אם הוגשה התלונה לאחראי מטעם הקבלן, אותו אחראי רשאי להעביר את הטיפול בבירור התלונה לאחראי מטעם המעסיק, ואם הועבר הטיפול כאמור – האחראי מטעם קבלן יודיע על כך למתלונן.

ענת מימון: אופן הגשת התלונה ניתן להגיש תלונה בכתב או בעל פה.

ענת מימון: הוגשה תלונה בעל פה - ירשום האחראי את תוכן התלונה, ואם אפשר יציין את הפרטים הבאים: זהות המעורבים במקרה והאם מתקיימים ביניהם יחסי תלות, מרות וכדומה, וכן זהות עדים, אם ישנם.

ענת מימון: מקום האירוע.

ענת מימון: מועד האירוע.

ענת מימון: תיאור המקרה, לרבות האם המוטרד הראה למטריד שההתנהגות מפריעה לו.

ענת מימון: המתלונן או מי שמגיש את התלונה מטעמו יחתום על הרישום של האחראי כדי לאשר את תוכן הדברים.

ענת מימון: האחראי ימסור למתלונן עותק מהרישום החתום.

ענת מימון: בירור התלונה התקבלה תלונה, האחראי – יידע את המתלונן באשר לדרכי הטיפול בהטרדה מינית או התנכלות לפי החוק (חלק ד', סעיף 11).

ענת מימון: יפעל לבירור התלונה ולצורך כך, בין היתר, ישמע את המתלונן, את הנילון ועדים, אם ישנם, ויבדוק כל מידע שהגיע אליו בעניין התלונה.

ענת מימון: אחראי לא יטפל בבירור תלונה אם הוא בעל נגיעה אישית לנושא התלונה או למעורבים בה.

ענת מימון: אחראי שהוא בעל נגיעה אישית כאמור יעביר את הבירור לאחראי אחר או למי שהמעביד מינה לממלא מקומו, ובהעדר אחד מאלה – למעסיק.

ענת מימון: אם האחראי העביר את הטיפול למעסיק כאמור, יפעל המעסיק כפי שאמור לפעול אחראי בבירור תלונה, לפי סעיף זה.

ענת מימון: בירור התלונה ייעשה ביעילות ובלא דיחוי.

ענת מימון: בירור תלונה ייעשה תוך הגנה מרבית על כבודם ופרטיותם של המתלונן, הנילון ועדים אחרים, ובין היתר - לא יגלה אחראי מידע שהגיע אליו במהלך בירור התלונה אלא אם כן הוא חייב לעשות כן לשם הבירור עצמו או לפי דין.

ענת מימון: לא ישאל אחראי שאלות בקשר לעבר המיני של מתלונן שאינו קשור לנילון, ולא יתחשב במידע על עברו המיני של המתלונן כאמור.

ענת מימון: האמור בפסקה זו לא יחול אם האחראי סבור שאם לא ישאל שאלת או יתחשב כאמור, ייגרם עוול בלתי ניתן לתיקון לנילון.

ענת מימון: האחראי ינחה את כלל המעורבים בבירור התלונה לשמור על כבודם ופרטיותם של כל הצדדים ולא לגלות כל מידע שהגיע אליהם במהלך בירור התלונה, אלא על פי דין.

ענת מימון: זה חדש וזה באמת מדגיש את השמירה על הפרטיות.

ענת מימון: מעסיק יגן על המתלונן, במהלך בירור התלונה, מפני פגיעה בענייני עבודה כתוצאה מהגשת התלונה או מפני פגיעה אחרת במסגרת יחסי עבודה שיש בה כדי לשבש את בירור התלונה.

ענת מימון: בין היתר יפעל המעסיק להרחקת הנילון מהמתלונן, ככל האפשר, וככל שנראה לא נכון בנסיבות העניין.

ענת מימון: בתום בירור התלונה יגיש האחראי למעסיק, ללא דיחוי, סיכום בכתב של בירור התלונה בליווי המלצותיו המנומקות לגבי המשך הטיפול בה, לרבות לעניין כל אחד מהעניינים המפורטים בסעיף 16(א) ו-(ד).

ענת מימון: היה הנילון עובד של קבלן כוח אדם המועסק בפועל אצל המעסיק, יגיש האחראי את סיכומו לקבלן ולמעסיק.

ענת מימון: נודע למעסיק על מקרה של הטרה מינית או התנכלות במסגרת יחסי עבודה, ולא הוגשה תלונה או שהמתלונן חזר בו מתלונתו, יעביר את המקרה לבירור של אחראי.

ענת מימון: לעניין זה ינחה המעסיק את כלל הממונים מטעמו להעביר כל מידע על הטרדה מינית שהגיע לידיעתם לידי האחראי למניעת הטרדה מינית.

ענת מימון: גם זה דגש חדש שנוסף לתקנון הזה.

ענת מימון: הועבר מקרה כאמור לבירור של אחראי או נודע לאחראי על מקרה כאמור, יקיים האחראי ככל האפשר בירור על אודות המקרה לפי כל הוראות סעיף זה, בשינויים המחויבים, ואם המתלונן חזר בו מתלונתו, יברר גם את סיבת החזרה מהתלונה.

ענת מימון: טיפול המעסיק במקרה של הטרדה מינית או התנכלות קיבל מעסיק את סיכומו והמלצותיו של האחראי לפי סעיף 15(ז), יחליט, בלא דיחוי ובתוך תקופה שלא תעלה על שבעה ימי עבודה, על הפעלת הסמכויות שבידיו לגבי כל אחד מאלה: מתן הוראות לעובדים המעורבים במקרה, לרבות בדבר כללי התנהגות ראויים במסגרת יחסי עבודה.

ענת מימון: הרחקת הנילון מהמתלונן.

ענת מימון: וכן נקיטת צעדים בענייני עבודה, והכול כדי למנוע את הישנות המעשה של הטרדה מינית או התנכלות, או כדי לתקן את הפגיעה שנגרמה למתלונן עקב ההטרדה או ההתנכלות.

ענת מימון: פתיחה בהליכים משמעתיים לפי הוראות הסדר המשמעת החלות אצל המעסיק לעניין הטרדה מינית או התנכלות.

ענת מימון: אי נקיטת צעד כלשהו.

ענת מימון: המעסיק יפעל ללא דיחוי לביצוע החלטתו לפי סעיף קטן (א) וימסור הודעה מנומקת בכתב על החלטתו למתלונן, לנילון ולאחראי.

ענת מימון: כן יאפשר המעסיק למתלונן לנילון לעיין בסיכום האחראי ובהמלצותיו.

ענת מימון: המעסיק רשאי, עקב שינוי בנסיבות, לשנות את החלטתו לפי סעיף קטן (א) או לעכב את ביצועה וימסור הודעה מנומקת על כך בכתב למתלונן, לנילון ולאחראי.

ענת מימון: על אף האמור בסעיף זה, רשאי מעסיק לדחות את החלטתו, לעכב את ביצועה, או לשנותה, בשל הליכים משמעתיים או משפטיים הנוגעים למקרה נושא ההחלטה.

ענת מימון: עשה כן המעסיק - ימסור הודעה מנומקת בכתב על כך למתלונן, לנילון ולאחראי.

ענת מימון: כל עוד לא הסתיימו ההליכים כאמור, יפעל המעסיק לפי הוראות סעיף 15(ו).

ענת מימון: בתום ההליכים יקבל המעסיק החלטה לפי סעיף קטן (א).

ענת מימון: אם הנילון עובד של קבלן כוח אדם המועסק בפועל אצל המעסיק, רשאים המעסיק והקבלן להסכים בשאלה מי מביניהם יבצע את הוראות סעיף זה, כולן או חלקן.

ענת מימון: חלק ו': שונות עובד של קבלן כוח אדם לפי החוק והתקנות, במקרה שעובד של קבלן כוח אדם מועסק בפועל אצל המעסיק (מעסיק בפועל) - כל מה שנאמר בתקנון זה לגבי "עובד" כולל גם את העובד של הקבלן.

ענת מימון: כל מה שנאמר בתקנון זה לגבי "מעסיק" כולל גם את המעסיק בפועל.

ענת מימון: לכן, מעסיק בפועל נושא באותה אחריות שנושא מעסיק רגיל (ראו סעיף 7) בשל הטרדה מינית והתנכלות שמבצע עובד קבלן כוח אדם המועסק אצלו.

ענת מימון: כלומר, כאשר מדובר עובד קבלן, יש בעצם שני מעסיקים שיש להם אחריות לפי התקנות.

ענת מימון: הוראות מיוחדות מצויות בסעיפים 13(ג), 15(ח) ו-16(ה) לתקנון זה.

ענת מימון: שזה לגבי מי אחראי, מי מטפל במקרים של עובדי קבלן.

ענת מימון: מעסיקים של 25 עובדים או פחות לפי התקנות, מעסיק המעסיק 25 עובדים או פחות, המוסר עותק של התקנון לדוגמה לעובדיו ולממונים מטעמו או מפרסם אותו במקום בולט לעין שבשליטתו, יוצא ידי חובותיו – ליידע את עובדיו והממונים מטעמו באשר להוראות החוק והתקנות.

ענת מימון: לדרוש מעובדיו ומהממונים להימנע מהטרדה מנית והתנכלות ולדרוש מהם למנוע מעשים אלה.

ענת מימון: הערה: מעסיק המעסיק 25 עובדים או פחות אינו חייב למסור או לפרסם את התקנון לדוגמה כאמור – הוא יכול לבחור לבצע את חובותיו האמורות בפסקאות (1) ו-(2) בדרך אחרת.

ענת מימון: מינוי אחראי (ראו סעיף 10(ב) וחלק ה') אצל מעסיק המעסיק פחות מעשרה עובדים לפי התקנות, מעסיק המעסיק פחות מעשרה עובדים יכול לקבוע שהוא עצמו יהיה האחראי.

ענת מימון: אם הוא קובע כאמור, כל מה שנאמר בתקנון זה לגבי אחראי יחול עליו.

ענת מימון: למעשה יש חובה על המעסיק גם לפרט מה הן הוראות המשמעת הרלוונטיות להטרדה מינית כדי שאותו נפגע יוכל לדעת מה ההוראות המשמעתיות הצפויות לחול במקרה שקרה.

ענת מימון: עיקרי ההוראות המשמעתיות לעניין הטרדה מינית והתנכלות.

ענת מימון: (כאן יפרט מעסיק את הוראות המשמעת הנוגעות לעניין, שנוהגות אצלו).

ענת מימון: אלה השינויים.

עאידה תומא סלימאן: אני מודה לך.

עאידה תומא סלימאן: יש עדיין הערות לאחר שהקראנו?

שלומית רדי: הערה קטנה.

שלומית רדי: זה נראה לי מאוד משונה שכל החוק הזה הוא בלשון זכר.

שלומית רדי: גם המעסיק הוא זכר, גם המוטרד הוא זכר וגם המתלונן הוא זכר.

שלומית רדי: יש לזה פתרון של האקדמיה ללשון.

שלומית רדי: השאלה הנוספת היא האם קיים דוח של מבקר המדינה בנושא.

שלומית רדי: אם לא, האם מבקר המדינה יטפל בנושא הזה?

שלומית רדי: יש עניין של כמויות, יש עניין של מקומות עבודה.

שלומית רדי: מבקר המדינה מטפל בנושא הטרדות מיניות.

עאידה תומא סלימאן: עד כמה שידוע לי, עכשיו מבקר המדינה מכין דוח כזה.

עאידה תומא סלימאן: כל הנושא של המוסדות להשכלה גבוהה, בוועדה אנחנו דואגות לקיים את הדיון ולאסוף את הנתונים ולנסות לנתח ולהבין אותם.

עאידה תומא סלימאן: עד כמה שידוע לי, מבקר המדינה עכשיו מכין איזשהו דוח על זה.

שלומית רדי: על האוניברסיטאות.

עאידה תומא סלימאן: לא.

שלומית רדי: על מקומות עבודה בכלל.

עאידה תומא סלימאן: אני לא יודעת מה בדיוק הם בודקים, אבל הבנתי שהם מכינים מסמך.

עאידה תומא סלימאן: צריך לאשר.

ענת מימון: להצביע.

עאידה תומא סלימאן: בסדר.

עאידה תומא סלימאן: אני אשאל ואני אענה.

עאידה תומא סלימאן: מי בעד אישור תקנות למניעת הטרדה מינית (חובות מעסיק) (תיקון), התשע"ו-2016?

עאידה תומא סלימאן: בעד – פה אחד תקנות למניעת הטרדה מינית (חובות מעסיק) (תיקון), התשע"ו-2016 נתקבלו.

עאידה תומא סלימאן: הוועדה לקידום מעמד האישה אישרה את התקנות החדשות בניסוח שקיבלנו.

עאידה תומא סלימאן: אנחנו נעביר מכתב גם לשרת המשפטים וגם לשר העבודה והרווחה והשירותים החברתיים.

עאידה תומא סלימאן: אני רוצה לומר בעניין ההערות כפי שאמרתי קודם.

עאידה תומא סלימאן: אנחנו ניקח את ההערות למסלול החשיבה של מה אפשר לעשות עם הערות כאלה.

עאידה תומא סלימאן: אני מבקשת, אם יש הערות קונקרטיות כמו שעלו בסעיפים מסוימים, להעביר אותן לוועדה כדי שנוכל להודיע עליהן ולצרף אותן לבקשות האחרות שהפנינו לשרת המשפטים.

עאידה תומא סלימאן: כמובן כפי שאמרתי תוך כדי הדיון, אני אפנה להתאחדות התעשיינים ואבקש תשובה לגבי כל מה שקשור לעמדה בקשר לקוד.

עאידה תומא סלימאן: אני מודה לכולכן ונועלת את הישיבה.

עאידה תומא סלימאן: תודה.